በኦሮሚያ ክልል ከ5ኛ እስከ 8ኛ ክፍል የአማርኛ መማሪያ መጻሕፍት ክለሳ ሊደረግባቸው ነው
በኦሮሚያ ክልል ከ5ኛ እስከ 8ኛ ክፍል ከአምስት ዓመት በላይ በሁለተኛ ቋንቋነት ሲያገለግሉ የነበሩ የተማሪዎች አማርኛ ቋንቋ መማሪያ መጻሕፍት ክለሳ ሊደረግባቸው መሆኑ ታወቀ፡፡ሰሞኑን ከትምህርት ሚኒስቴር የተገኙ መረጃዎች እንደሚያመለክቱት፣ በክልሉ ይሰጥ የነበረው የአማርኛ ቋንቋ ትምህርት የተማሪዎችን የአማርኛ ቋንቋ ክህሎት በተገቢው ሁኔታ የማያጎለብትና የማያዳብር ሆኖ በመገኘቱ እንዲሻሻል ተወስኗል፡፡ በመሆኑም ትምህርት ሚኒስቴር ከዓለም ባንክ ባገኘው ድጋፍ የአዲሶቹ የአማርኛ ቋንቋ መማሪያ መጻሕፍት ዝግጅት እንደሚካሄድ ታውቋል፡፡ትምህርት ሚኒስቴር ከ5ኛ እስከ 8ኛ ክፍል ላሉ አራት ክፍሎች ለእያንዳንዳቸው አንዳንድ የአማርኛ ቋንቋ መማሪያ መጽሐፍ ሊያዘጋጅ ነው፡፡ የመጻሕፍቱ ብዛት ሦስት ሚሊዮን ሲሆን፣ የኅትመትና የሥርጭት ጨረታ አውጥቶ ሰነዱ በመሸጥ ላይ መሆኑን ለማወቅ ተችሏል፡፡ እስካሁን ድረስ ከአሥር በላይ አገር አቀፍና ዓለም አቀፍ ተቋማት የጨረታ ሰነዱን እንደገዙ የሪፖርተር ምንጮች ጠቁመዋል፡፡የጨረታ ሰነዱ ሽያጭም እስከ ሰኔ 7 ቀን 2009 ዓ.ም. ድረስ እንደሚቆይ ለማወቅ ተችሏል፡፡ የኦሮሚያ ክልል ትምህርት ቢሮ ኃላፊ ቶላ በረሶ (ዶ/ር) ለሪፖርተር እንደገለጹት፣ በክልሉ ከዚህ በፊት በተደረገ ጥናት ከ5ኛ እስከ 8ኛ ክፍል ያሉ ተማሪዎች የማንበብና የመጻፍ ክህሎታቸው ዝቅተኛ ነው፡፡ በመሆኑም በአጠቃላይ በክልሉ ያሉ የቋንቋ ማስተማሪያ መጻሕፍት ላይ ክለሳ እየተደረገ ነው ብለዋል፡፡እንደ  ኃላፊው ገለጻ፣ ከ5ኛ እስከ 8ኛ ክፍል ያሉ ተማሪዎች በአማርኛ ቋንቋ ከቀላል ፊደል ጀምሮ የማንበብና የመጻፍ ችግሮች አሉባቸው፡፡ ይህንን ክፍተት ለመሙላት ሲባል አዲስ የአማርኛ ቋንቋ መማሪያ መጻሕፍት ዝግጅት እየተደረገ መሆኑን ዶ/ር ቶላ ገልጸዋል፡፡ በዚህ መሠረት አዲሶቹ የአማርኛ ቋንቋ መማሪያ መጻሕፍት ከ2010 ዓ.ም. ጀምሮ በተማሪዎች እጅ እንደሚገቡ ገልጸው፣ የተከለሱትን አዳዲስ የቋንቋ መጻሕፍት ለማስተማር ሲባል በክረምት ወቅት ከ63 ሺሕ በላይ መምህራን ሠልጥነው ወደ ሥራ ይገባሉ ብለዋል፡፡